ŠIAULIŲ MIESTO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL ŠIAULIŲ MIESTO SAVIVALDYBĖS ADMINISTRACIJOS DIREKTORIAUS

2019 M. LIEPOS 30 D. ĮSAKYMO NR. A-1102 „DĖL LEIDIMŲ PREKIAUTI (TEIKTI PASLAUGAS) ŠIAULIŲ MIESTO VIEŠOSIOSE VIETOSE IŠDAVIMO IR PANAIKINIMO TVARKOS APRAŠO PATVIRTINIMO“ PAKEITIMO

2023 m. sausio 23 d. Nr. A-126

Šiauliai

Vadovaudamasis Lietuvos Respublikos vietos savivaldos įstatymo 18 straipsnio 1 dalimi,

1. Pakeičiu Šiaulių miesto administracijos direktoriaus 2019 m. liepos 30 d. įsakymo Nr. A-1102 „Dėl Leidimų prekiauti (teikti paslaugas) Šiaulių miesto viešosiose vietose išdavimo ir panaikinimo tvarkos aprašo patvirtinimo“ pavadinimą ir jį išdėstau taip:

„DĖL LEIDIMŲ PREKIAUTI (TEIKTI PASLAUGAS) ŠIAULIŲ MIESTO VIEŠOSIOSE VIETOSE IŠDAVIMO, SUSTABDYMO IR PANAIKINIMO TVARKOS APRAŠO PATVIRTINIMO“.

2. P a k e i č i u Leidimų prekiauti (teikti paslaugas) Šiaulių miesto viešosiose vietose išdavimo ir panaikinimo tvarkos aprašą, patvirtintą Šiaulių miesto administracijos direktoriaus 2019 m. liepos 30 d. įsakymo Nr. A-1102 „Dėl Leidimų prekiauti (teikti paslaugas) Šiaulių miesto viešosiose vietose išdavimo ir panaikinimo tvarkos aprašo patvirtinimo“ 1 punktu, ir jį išdėstau nauja redakcija (pridedama).

3. N u s t a t a u, kad:

3.1. asmenys, deklaravę gyvenamąją vietą Šiaulių miesto savivaldybės teritorijoje ir Šiaulių miesto savivaldybės (toliau – Savivaldybė) tarybos sprendimu atleisti nuo vietinės rinkliavos mokėjimo, pateikę Savivaldybės administracijai pranešimą, gali be Leidimo vykdyti prekybą nuo laikinosios prekybos įrangos Savivaldybės administracijos direktoriaus ar jo įgalioto asmens įsakymu patvirtintose vietose;

3.2. nuo 2024 m. sausio 1 d. prašymai išduoti Leidimą bus priimami tik elektroninėmis priemonėmis per Savivaldybės licencijų ir leidimų informacinės sistemos „LILIS“ klientų savitarną.

4. P r i p a ž į s t u netekusiu galios Šiaulių miesto administracijos direktoriaus 2021 m. birželio 18 d. įsakymą Nr. A-1036 „Dėl Šiaulių miesto administracijos direktoriaus 2019 m. liepos 30 d. įsakymo Nr. A-1102 „Dėl Leidimų prekiauti (teikti paslaugas) Šiaulių miesto viešosiose vietose išdavimo ir panaikinimo tvarkos aprašo patvirtinimo“ pakeitimo“.

5. N u s t a t a u, kad šis įsakymas įsigalioja 2023 m. kovo 1 d., išskyrus 3.2 papunktį.

Administracijos direktoriaus pavaduotojas,

pavaduojantis Administracijos direktorių	Eduardas Bivainis

PATVIRTINTA

Šiaulių miesto savivaldybės

administracijos direktoriaus

2019 m. liepos 30 d.

įsakymu Nr. A-1102

(2023 m. sausio 23 d. įsakymo

Nr. A-126 redakcija)

LEIDIMŲ PREKIAUTI (TEIKTI PASLAUGAS) ŠIAULIŲ MIESTO SAVIVALDYBĖS VIEŠOSIOSE VIETOSE IŠDAVIMO, SUSTABDYMO IR PANAIKINIMO TVARKOS APRAŠAS

I SKYRIUS

BENDROSIOS NUOSTATOS

1. Leidimų prekiauti (teikti paslaugas) Šiaulių miesto savivaldybės viešosiose vietose išdavimo, sustabdymo ir panaikinimo tvarkos aprašas (toliau – Aprašas) nustato leidimų prekiauti (teikti paslaugas) Šiaulių miesto savivaldybės viešosiose vietose išdavimo, sustabdymo ir panaikinimo tvarką.

2. Leidimas prekiauti (teikti paslaugas) Šiaulių miesto viešosiose vietose – dokumentas, suteikiantis teisę fiziniam ar juridiniam asmeniui (toliau – asmuo) nurodytu laikotarpiu verstis mažmenine prekyba ar teikti paslaugas konkrečioje savivaldybės teritorijos viešojoje vietoje (toliau – Leidimas).

3. Leidimai asmenims išduodami vadovaujantis Prekybos ir paslaugų teikimo Šiaulių miesto viešosiose vietose taisyklėmis, patvirtintomis Šiaulių miesto savivaldybės tarybos 2019 m. liepos 4 d. sprendimu Nr. T-284 „Dėl Prekybos ir paslaugų teikimo Šiaulių miesto viešosiose vietose taisyklių patvirtinimo“ (toliau – Taisyklės), Vietinės rinkliavos už leidimo prekiauti ir teikti paslaugas Šiaulių miesto viešosiose vietose išdavimą nuostatais, patvirtintais Šiaulių miesto savivaldybės tarybos 2018 m. rugsėjo 6 d. sprendimu Nr. T-288 „Dėl Vietinės rinkliavos už leidimo prekiauti ir teikti paslaugas Šiaulių miesto viešosiose vietose išdavimą nuostatų patvirtinimo“ (toliau – Vietinės rinkliavos nuostatai), Šiaulių miesto savivaldybės administracijos direktoriaus 2019 m. kovo 21 d. įsakymu Nr. A-415 „Dėl Šiaulių miesto viešųjų teritorijų prekybos ir paslaugų teikimo vietų sąrašų patvirtinimo“ (toliau – Vietų sąrašas), Šiaulių miesto savivaldybės administracijos direktoriaus 2021 m. balandžio 14 d. įsakymu Nr. A-530 „Dėl Pritarimo prekybos (paslaugų teikimo) kioskų ir paviljonų įrengimo projektams tvarkos aprašo patvirtinimo“ (toliau – Pritarimo projektams aprašas), Prekybos savos gamybos žemės ūkio ir maisto produktais viešose vietose rekomendacijų aprašu, patvirtintu Lietuvos Respublikos žemės ūkio ministro 2009 m. gegužės 15 d. įsakymu Nr. 3D-357 „Dėl Prekybos savos gamybos žemės ūkio ir maisto produktais viešose vietose rekomendacijų aprašo“, Variklinės pavaros pramoginių įrenginių priežiūros taisyklėmis, patvirtintomis Lietuvos Respublikos socialinės apsaugos ir darbo ministro 2012 m. sausio 30 d. įsakymu Nr. A1-45 „Dėl Variklinės pavaros pramoginių įrenginių priežiūros taisyklių patvirtinimo“, Licencijavimo pagrindų aprašu ir Licencijų informacinės sistemos nuostatais, patvirtintais 2012 m. liepos 18 d. Lietuvos Respublikos Vyriausybės nutarimu, kitais teisės aktais, dokumentais ir Aprašu. Apraše vartojamos sąvokos suprantamos taip, kaip jas apibrėžia teisės aktai.

4. Ekstremaliosios situacijos metu ar kitais atvejais Šiaulių miesto savivaldybės (toliau –Savivaldybė) administracijos direktorius atskiru įsakymu gali nustatyti ir (ar) apriboti prekybos ir paslaugų teikimo laikotarpį, vietų skaičių, taip pat prekių asortimentą ar paslaugų rūšį prekybos ir paslaugų teikimo viešosiose vietose (ribose).

5. Prašymą, išduoti leidimą prekiauti (teikti paslaugas) Savivaldybės teritorijos viešosiose vietose kartu su kitais dokumentais, reikalingais Leidimams išduoti, galima pateikti elektroninėmis priemonėmis: per Savivaldybės licencijų ir leidimų informacinės sistemos „LILIS“ (toliau – LILIS) klientų savitarną, arba pasirašytą saugiu elektroniniu parašu siunčiant elektroniniu paštu rastine@siauliai.lt, arba tiesiogiai, atvykus į Savivaldybės administracijos Bendrųjų reikalų skyriaus Aptarnavimo ir e. paslaugų poskyrį (toliau – Aptarnavimo ir e. paslaugų poskyris) Savivaldybės priimamajame prie 6 langelio (Vasario 16-osios g. 62, Šiauliuose). Leidimai išduodami taikant vieno langelio principą.

51. Kai dėl techninių ar kitų svarbių priežasčių, susijusių su LILIS neveikimu (gedimais) ir nepriklausančių nuo prašymo teikėjo, per klientų savitarnos sistemą prašymo pateikti nėra galimybės, prašymą Leidimui gauti su visais privalomais dokumentais Apraše nurodytais terminais galima pateikti Aptarnavimo ir e. paslaugų poskyriui tiesiogiai, o nutraukus kontaktinį asmenų aptarnavimą – el. paštu. Tokiu būdu pateiktą prašymą Aptarnavimo ir e. paslaugų poskyris priima ir registruoja tik tokiu atveju, jeigu prašymo registravimo momentu pageidaujama prekybos (paslaugų teikimo) vieta nėra užimta.

6. Prašymą ir dokumentus Leidimui gauti pateikęs asmuo (toliau – Leidimo prašytojas) atsako už pateiktų duomenų teisingumą ir dokumentų tikrumą. Asmuo, gaudamas Leidimą, įsipareigoja laikytis Taisyklių ir kitų teisės aktų reikalavimų. Leidimas nesuteikia teisės verstis licencijuojama veikla.

7. Leidimai išduodami laikotarpiui nuo vienos dienos iki vienerių metų. Pasibaigus Leidimo galiojimo terminui, Leidimas nėra pratęsiamas, o išduodamas naujas Leidimas. Leidimai prekiauti (teikti paslaugas) viešosiose vietose renginių metu išduodami tik renginio trukmės laikotarpiui, kuris nurodytas Savivaldybės tarybos sprendimu patvirtinto Masinių renginių organizavimo Šiaulių mieste tvarkos aprašo nustatyta tvarka išduotame leidime organizuoti komercinį arba nekomercinį renginį.

8. Leidimas prekiauti (teikti paslaugas) vietose, numatytose miesto viešųjų erdvių projektų sprendiniuose arba schemose, išduodamas konkurso būdu konkursą laimėjusiam asmeniui (toliau – Konkurso laimėtojas). Konkursą (-us) vykdo Savivaldybės administracijos direktoriaus įsakymu sudaryta Leidimo prekiauti (teikti paslaugas) viešosiose vietose išdavimo konkursų organizavimo komisija. Konkursai dėl Leidimo išdavimo vykdomi, vadovaujantis atitinkamo Konkurso objekto (dalyko) nuostatais, patvirtintais Savivaldybės administracijos direktoriaus įsakymu. Konkurso laimėtojas įgyja teisę prekiauti (teikti paslaugas) laimėtoje viešojoje vietoje ne trumpesniu kaip 3 (trejų) metų laikotarpiu (konkretus laikotarpis nurodomas su konkurso dalyku susijusioje sutartyje, sudarytoje su Savivaldybės administracija), kiekvienais metais pateikęs prašymą išduoti naują Leidimą ir jį gavęs.

9. Už Leidimo išdavimą imama Savivaldybės tarybos sprendimu nustatyta vietinė rinkliava. Leidimas išduodamas laikotarpiui, už kurį sumokėta vietinė rinkliava.

10. Leidimas išduodamas elektronine forma. Duomenys apie išduotą (sustabdytą arba panaikintą) Leidimą skelbiami, naudojantis Registrų centro sukurta ir administruojama valstybės informacine sistema, Licencijų informacinėje sistemoje (toliau – LIS). Leidimo prašytojo pageidavimu Aptarnavimo ir e. paslaugų poskyris gali atspausdinti elektroninio Leidimo išrašą iš LIS.

11. Leidimus rengia ir išduoda Savivaldybės administracijos Ekonomikos ir investicijų skyriaus (toliau – Skyrius) atsakingas darbuotojas (jo nesant, jį pavaduojantis ar jo funkcijas vykdantis kitas Skyriaus darbuotojas).

II SKYRIUS

PRAŠYMO IŠDUOTI LEIDIMĄ PRIĖMIMO TVARKA

12. Prašymų išduoti Leidimą prekybos ir paslaugų teikimo vietose iš (nuo) laikinųjų prekybos įrenginių (pagal Vietų sąrašo 1 sąrašą) priėmimo tvarka ir sąlygos:

12.1. prašymas teikiamas ne anksčiau kaip 30 kalendorinių dienų ir ne vėliau kaip 7 kalendorinės dienos iki pageidaujamos leidimo galiojimo pradžios;

12.2. kai siekiama prekiauti prie Ginkūnų civilinių kapinių prekybos vietose, kurių numeriai nuo G-43 iki G-66 (pagal 1 sąrašo 26 priedą), prašyme pageidaujamas Leidimo galiojimo laikotarpis negali būti ilgesnis kaip dvi savaitės iki Motinos dienos, Tėvo dienos, Visų šventųjų dienos, Vėlinių dienos ir vieną savaitę po jų;

12.3. prašymai priimami į laisvas 1 sąrašo vietas. Konkrečių vietų užimtumas yra skelbiamas Savivaldybės interneto svetainės www.siauliai.lt LILIS klientų savitarnoje ir Prekybos (paslaugų teikimo) vietų žemėlapyje.

13. Kai siekiama prekiauti (teikti paslaugas) kioske, paviljone, lauko kavinėje (Vietų sąrašo 2 ir 3 sąrašai), prašymai išduoti Leidimą teikiami ne anksčiau nei 60 kalendorinių dienų ir ne vėliau kaip 30 kalendorinių dienų iki pageidaujamos leidimo galiojimo pradžios:

13.1. kai prašoma išduoti Leidimą vykdyti veiklą kioske, paviljone, prašyme pageidaujamas Leidimo galiojimo laikotarpis negali būti trumpesnis kaip 3 mėnesiai (90 kalendorinių dienų);

13.2. kai prašoma išduoti Leidimą prekiauti (teikti paslaugas) lauko kavinėje:

13.2.1. įrengtoje išplėstoje aptarnavimo vietoje prie stacionariosios viešojo maitinimo vietos prašyme pageidaujamas Leidimo galiojimo laikotarpis negali būti ilgesnis nei atskiru Savivaldybės tarybos sprendimu nustatytas vasaros sezonas (t. y. nuo balandžio 1 d. iki spalio 31 d.); toliau – vasaros sezonas);

13.2.2. įrengtoje konkurso būdu kitoje miesto teritorijoje (nestacionariojoje lauko kavinėje), prašyme pageidaujamas bendras Leidimo galiojimo laikotarpis gali apimti tiek vasaros, tiek žiemos sezoną, nustatytą atskiru Savivaldybės tarybos sprendimu (t. y. nuo lapkričio 1 d. iki kovo 31 d.).

131. Kai, organizavus konkursą, prašoma išduoti Leidimą teikti laisvalaikio pramogų paslaugas, prašyme pageidaujamas Leidimo galiojimo laikotarpis negali būti trumpesnis kaip 6 mėnesiai.

14. Prašymai išduoti Leidimą registruojami LILIS:

14.1. prašymas, pateiktas per LILIS klientų savitarną, automatiškai yra užregistruojamas LILIS;

14.2. tinkamai užpildytus prašymus, pateiktus, kitomis priemonėmis: el. paštu ar tiesiogiai Savivaldybės priimamajame, užregistruoja Aptarnavimo ir e. paslaugų poskyris. Prašymai registruojami darbo dienomis nuo 8.00 val. iki 17.00 val., penktadieniais nuo 8.00 val. iki 15.45 val., eilės tvarka pagal prašymo gavimo datą ir laiką.

15. LILIS prašymas neregistruojamas, jeigu:

15.1. prašyme nurodytu laikotarpiu, prekybos vieta yra užimta;

15.2. prašymas neatitinka nustatytų pateikimo terminų;

15.3. pateiktas prašymas neteisingai ar ne galutinai užpildytas arba jame nenurodyti visi Leidimui išduoti būtini duomenys (informacija).

16. Apie netinkamai užpildytą prašymą (išskyrus LILIS klientų savitarną) Aptarnavimo ir e. paslaugų poskyrio darbuotojas nedelsiant (tą pačią dieną) informuoja Leidimo prašytoją.

17. LILIS užregistruoti prašymai perduodami nagrinėti Skyriui.

III SKYRIUS

LEIDIMUI PREKIAUTI (TEIKTI PASLAUGAS) IŠ (NUO)

LAIKINOJO ĮRENGINIO, PREKYBAI PRITAIKYTO AUTOMOBILIO AR JO PRIEKABOS GAUTI REIKALINGI DOKUMENTAI

18. Asmuo, norintis gauti Leidimą prekiauti (teikti paslaugas) iš (nuo) laikinojo įrenginio, iš prekybai pritaikyto automobilio ar jo priekabos, Skyriui pateikia šiuos dokumentus:

18.1. prašymą, kuriame nurodoma juridinio asmens – pavadinimas, buveinė, kodas, atsakingo asmens vardas ir pavardė, telefono numeris, elektroninis paštas; fizinio asmens – vardas, pavardė, asmens kodas; galiojančio dokumento, pagrindžiančio teisę vykdyti veiklą, pavadinimas ir numeris (išskyrus asmenis, ketinančius prekiauti tik savo sklype užaugintais vaisiais, uogomis, daržovėmis, gėlėmis); adresas, telefono numeris, elektroninio pašto adresas, jeigu Leidimo prašytojas jį turi; kokiu būdu norėtų gauti Leidimą, prašymo pateikimo data, prekybos vietos adresas ir numeris (teritorijos schemoje), prekių rūšis (asortimentas), prekybos (paslaugų teikimo) įrangos charakteristika (išvardijamos naudojamos priemonės), užimamas plotas (kv. m), pageidaujamas prekybos (paslaugų teikimo) laikotarpis;

18.2. pageidaujantis prekiauti iš prekybai pritaikyto automobilio ar jo priekabos – transporto priemonės valstybinės registracijos ir techninės apžiūros rezultatų kortelės (ataskaitos) kopiją; specializuoto automobilio, automobilio priekabos, specialiosios nemotorinės transporto priemonės vaizdinį (fotofiksaciją);

18.3. pageidaujantis prekiauti tik savo užaugintais žemės ūkio produktais – ūkininko ūkio pažymėjimą arba žemės ūkio valdos registravimo pažymėjimą ir (ar) pažymą iš VĮ Žemės ūkio informacijos ir kaimo verslo centro apie žemės ūkio valdoje vykdomas pagrindinę bei papildomas žemės ūkio ekonomines veiklas; žemės ūkio paskirties sklypų nuomininkai – sklypo nuomos sutarties ar kito sutartinius santykius įteisinančio dokumento kopiją, jeigu prekiauja ne pats ūkininkas;

18.4. pageidaujantis prekiauti tik tautinio paveldo sertifikuotais žemės ūkio maisto produktais – sertifikato (tautinio paveldo pažymėjimo ir pan.) kopiją;

18.5. pageidaujantis prekiauti tik savo sklype užaugintais vaisiais, uogomis, daržovėmis, gėlėmis – dokumento, patvirtinančio nuosavybės (arba šeimos nario) teisę į turimą žemės sklypą, kopiją, arba sutartinius santykius įteisinančio dokumento kopiją, jeigu jis naudojasi ne jam nuosavybės teise priklausančiu žemės sklypu, arba sodininkų bendrijos nario pažymėjimo kopiją;

18.6. pageidaujantis prekiauti savo gamybos medumi ir bitininkystės produktais – pažymos apie bičių šeimų registravimą ūkinių gyvūnų registre (jeigu prekiaujama medumi) kopiją;

18.7. tautodailininkas, amatininkas, prekiaujantis tik savo darbo sertifikuotais tautinio paveldo gaminiais ir savo rankų darbo gaminiais – tautinio paveldo sertifikato, tautodailininko ar tradicinių amatų meistro pažymėjimo kopiją;

18.8. asmuo, organizuojantis batutų, pripučiamų ir kitų nesudėtingų atrakcionų, laisvalaikio pramogoms skirtų priemonių (elektromobilių, riedučių, dviračių, paspirtukų ir pan.) nuomos, vandens pramogų priemonių nuomos ir kitą veiklą, kuriai netaikomos Variklinės pavaros pramoginių įrenginių priežiūros taisyklių nuostatos, kai paslaugoms teikti reikalingas mažesnis nei 120 kv. m teritorijos plotas, papildomai pateikia:

18.8.1. paslaugos teikimo vietos įrengimo schemą (parengtą ant „Google Maps“ ar topografinio žemėlapio PDF ar JPG formatu);

18.8.2. įsigaliojusį veiklos civilinės atsakomybės draudimo polisą, galiojantį ne trumpiau negu Leidimas (draudimo polisas turi galioti visą įrenginių buvimo laiką);

18.9. įgaliojimą (jeigu prašymą teikia juridinio asmens įgaliotas asmuo).

IV SKYRIUS

LEIDIMUI PREKIAUTI (TEIKTI PASLAUGAS) RENGINIŲ METU REIKALINGI DOKUMENTAI

19. Renginio organizatorius (juridinis arba fizinis asmuo), turintis Savivaldybės administracijos direktoriaus išduotą leidimą organizuoti komercinį renginį, savo pasirinktomis visuomenės informavimo priemonėmis skelbia informaciją apie renginį (pavadinimą, trukmę, prekybos ar paslaugų teikimo renginyje sąlygas, renginio teritorijos schemą) ir ne vėliau kaip 5 darbo dienos iki renginio pradžios Aprašo 5 punkte nustatytais būdais pateikia:

19.1. prašymą, kuriame nurodomas juridinio asmens pavadinimas, buveinė, kodas, atsakingo asmens vardas ir pavardė, telefono numeris, el. paštas, arba fizinio asmens vardas ir pavardė, asmens kodas, adresas, telefono numeris, el. paštas, renginio pavadinimas, renginio vieta, adresas, renginio trukmė; Savivaldybės administracijos direktoriaus išduoto leidimo organizuoti komercinį renginį numeris ir išdavimo data;

19.2. asmenų, prekiausiančių ar teiksiančių paslaugas renginio metu sąrašą, kuriame nurodoma: juridinio asmens – pavadinimas ir kodas; fizinio asmens – vardas, pavardė; prekių (paslaugų) rūšis (asortimentas), prekybos (paslaugų teikimo) vietos numeris (renginio organizatoriaus parengtoje schemoje); renginio dienos, kuriomis bus prekiaujama (teikiamos paslaugos); galiojančio dokumento, pagrindžiančio prekybos (paslaugų teikimo) veiklą arba prekiautojui (paslaugos teikėjui) taikytinas Vietinės rinkliavos nuostatuose nustatytas lengvatas, pavadinimas ir numeris;

19.3. jei renginio metu bus prekiaujama maistu ar teikiamos viešojo maitinimo paslaugos, privaloma pateikti prekiausiančių (teiksiančių paslaugas) sąrašą, suderintą su Valstybinės maisto ir veterinarijos tarnybos Šiaulių departamentu;

19.4. kai išduotame leidime organizuoti komercinį renginį numatyta prekyba alkoholiniais gėrimais, kartu su prašymu komercinio renginio organizatorius privalo pateikti sutikimą dėl prekybos alkoholiniais gėrimais renginio metu, kuriame nurodomas prekiausiančio juridinio asmens pavadinimą, įmonės kodą ir prekybos alkoholiniais gėrimais vietos numeris renginio teritorijos schemoje.

19.5. įgaliojimą (kai prašymą teikia komercinio renginio organizatoriaus įgaliotas asmuo).

20. Komercinio renginio organizatorius sumoka vietinės rinkliavos įmoką už visus prekiausiančius (teiksiančius paslaugas) renginio metu pagal jo pateiktą sąrašą ir atsako už prekybos (paslaugų teikimo) organizavimą ir kontrolę renginio metu.

21. Renginio organizatorius, gavęs Savivaldybės administracijos direktoriaus išduotą leidimą organizuoti nekomercinį renginį ne vėliau kaip prieš mėnesį (30 kalendorinių dienų) iki renginio pradžios pateikia:

21.1. pranešimą, kuriame nurodomas nekomercinio renginio leidimo numeris ir laikas;

21.2. renginio teritorijos schemą su prekybos (paslaugų teikimo) vietomis, nurodant bendrą vietų skaičių ir vietų numerius skirtingose prekybos (paslaugų teikimo) zonose (segmentuose), įskaitant atskirą prekybos alkoholiniais gėrimais (kai ji numatyta Savivaldybės administracijos direktoriaus išduotame leidime organizuoti nekomercinį renginį) zoną;

21.3. įgaliojimą (kai prašymą teikia nekomercinio renginio organizatoriaus įgaliotas asmuo).

22. Kai Savivaldybės interneto svetainėje paskelbiamas nekomercinio renginio laikas ir teritorijos schema su prekybos (paslaugų teikimo) vietomis, asmuo, siekiantis prekiauti (teikti paslaugas) nekomercinio renginio metu, per LILIS klientų savitarną (nesant galimybės kitais Aprašo 5 punkte numatytais būdais) ne vėliau kaip 5 darbo dienos iki nekomercinio renginio pradžios turi pateikti prašymą, kuriame nurodoma: juridinio asmens – pavadinimas ir kodas; fizinio asmens – vardas, pavardė; prekių (paslaugų) rūšis (asortimentas), prekybos (paslaugų teikimo) zoną (segmentą) pagal renginio organizatoriaus parengtą schemą); renginio dienos, kuriomis bus prekiaujama (teikiamos paslaugos); galiojančio dokumento, pagrindžiančio prekybos (paslaugų teikimo) veiklą arba prekiautojui (paslaugos teikėjui) taikytinas Vietinės rinkliavos nuostatuose nustatytas lengvatas, pavadinimas, numeris ir išdavimo data.

23. Kai juridinis asmuo nekomercinio renginio metu planuoja prekiauti alkoholiniais gėrimais, kartu su prašymu privaloma pateikti nekomercinio renginio organizatoriaus sutikimą dėl juridinio asmens prekybos alkoholiniais gėrimais renginio metu.

24. Vietinės rinkliavos įmoką sumoka Leidimo prašytojas per 48 val. nuo LILIS pranešimo apie pateikto prašymo patvirtinimą.

V SKYRIUS

LEIDIMUI PREKIAUTI (TEIKTI PASLAUGAS) LAUKO KAVINĖJE REIKALINGI DOKUMENTAI

25. Leidimai prekiauti (teikti paslaugas) lauko kavinėje gali būti išduoti, jeigu bus prekiaujama:

25.1. lauko kavinėje išplėstose aptarnavimo vietose prie stacionariosios viešojo maitinimo vietos;

25.2. nestacionariojoje lauko kavinėje, įrengtoje konkurso būdu laimėtoje vietoje.

26. Asmuo, norintis gauti Leidimą 25.1 ar 25.2 papunkčiuose nurodytais atvejais Aprašo 5 punkte nurodytais būdais ir 13 punkte nurodytais terminais bei sąlygomis pateikia:

26.1. prašymą, kuriame nurodoma: juridinio asmens – pavadinimas, kodas, adresas, atsakingo asmens vardas, pavardė, telefono numeris, elektroninio pašto adresas; fizinio asmens – vardas, pavardė, asmens kodas, adresas, telefono numeris, elektroninio pašto adresas; stacionariosios viešojo maitinimo vietos pavadinimas, adresas vietos numerį 2 sąraše; pageidaujamas lauko kavinės veiklos laikotarpis; lauko kavinės užimamas plotas (kv. m);

26.2. asmens pasirašytą, Pritarimo projektams aprašo nustatyta tvarka suderintą prekybos (paslaugų teikimo) vietos įrengimo schemą arba projektą (su nurodytu lauko kavinės prekybos (paslaugų teikimo) užimamu plotu (kv. m) ir matmenimis), kurią sudaro: teritorijos ar žemės sklypo, kuriame bus vykdoma veikla, planas su gretimybėmis ir nurodyta veiklos vykdymo vieta, bendras vaizdas ir vizualizacija (stalai, kėdės, skėčiai, mobiliosios tvorelės, gėlinės, markizės ir pan.), aiškinamasis raštas (aprašomos formos, naudojamos medžiagos, spalviniai sprendimai; nurodomi atstumai, paliekami pėsčiųjų, dviratininkų eismui) (toliau – lauko kavinės projektas);

26.3. įgaliojimą (jeigu prašymą teikia juridinio asmens įgaliotas asmuo).

27. Konkurso laimėtojas, norintis gauti Leidimą prekiauti (teikti paslaugas) nestacionariojoje lauko kavinėje, įrengtoje konkurso būdu laimėtoje vietoje, prašyme papildomai nurodo lauko kavinės naudojimo viešojoje vietoje sutarties, sudarytos su Savivaldybės administracija, datą ir numerį.

28. Savivaldybės administracijos Architektūros, urbanistikos ir paveldosaugos skyrius, pagal kompetenciją patikrinęs lauko kavinės projektą:

28.1. esant pritarimo išvadai, suderina projektą LILIS ir perduoda Skyriui;

28.2. esant nepritarimo išvadai, per 5 darbo dienas nuo prašymo pateikimo dienos, el. pranešimu per LILIS informuoja Leidimo prašytoją apie lauko kavinės projekto nederinimo priežastis ir motyvus.

29. Skyrius, patikrina, ar pateikti dokumentai ir informacija atitinka Aprašo ir Konkurso dalyko sutartyje (nestacionariosios lauko kavinės, įrengiamos konkurso būdu, atveju) nurodytus reikalavimus ir LILIS pranešimu informuoja asmenį apie pateikto prašymo patvirtinimą ir mokėjimo procedūras.

VI SKYRIUS

LEIDIMUI PREKIAUTI (TEIKTI PASLAUGAS) IŠ KIOSKO AR PAVILJONE REIKALINGI DOKUMENTAI

30. Asmuo, norintis gauti Leidimą prekiauti (teikti paslaugas) iš kiosko ar paviljone, Savivaldybės administracijai pateikia:

30.1. prašymą, kuriame nurodoma: juridinio asmens – pavadinimas, kodas, adresas, atsakingo asmens vardas, pavardė, telefono numeris, elektroninio pašto adresas, fizinio asmens – vardas, pavardė, asmens kodas, adresas, telefono numeris, elektroninio pašto adresas; kiosko ar paviljono vietos adresas, užimamas plotas (kv. m), prekių (paslaugų) asortimentas, prekybos (paslaugų teikimo) pageidaujamas laikotarpis; užimamas plotas (kv. m), prekybos (paslaugų teikimo) laikotarpis; veiklą pagrindžiančio dokumento pavadinimas ir numeris;

30.2. nuomos sutartį, pasirašytą su kiosko ar paviljono savininku (kai veiklą vykdyti nori ne kiosko ar paviljono savininkas);

30.3. kiosko ar paviljono savininko pasirašytą Pritarimo projektams aprašo nustatyta tvarka suderintą prekybos vietos įrengimo schemą arba kiosko ar paviljono įrengimo projektą (toliau – kiosko ar paviljono projektas);

30.4. Konkurso laimėtojas, norintis gauti Leidimą prekiauti (teikti paslaugas) kioske ar paviljone, įrengtame konkurso būdu laimėtoje vietoje, prašyme papildomai nurodo sutarties, sudarytos su Savivaldybės administracija, datą ir numerį.

31. Kai einamaisiais metais, likus ne mažiau kaip 5 darbo dienoms iki Leidimo galiojimo termino pabaigos, pageidaujama gauti naują Leidimą, dokumentų, nurodytų Aprašo 30.2 ir 30.3 papunkčiuose, jeigu informacija ir duomenys juose nepasikeitę, ir nėra pasibaigęs pritarimo kiosko arba paviljono projektui terminas, ir pats veiklos objektas nėra pakitęs, asmuo teikdamas prašymą, šių dokumentų pateikti neprivalo.

32. Savivaldybės administracijos Architektūros, urbanistikos ir paveldosaugos skyrius Pritarimo projektams aprašo nustatyta tvarka patikrinęs kiosko ar paviljono projektą:

32.1. esant pritarimo išvadai, suderina projektą LILIS ir perduoda Skyriui;

32.2. esant nepritarimo išvadai, pranešimu per LILIS arba pranešimu, siunčiamu Leidimo prašytojo nurodytu el. pašto adresu, informuoja Leidimo prašytoją apie kiosko ar paviljono projekto nederinimo priežastis ir motyvus.

33. Skyrius, patikrina, ar pateikti dokumentai ir informacija atitinka Aprašo ir Konkurso dalyko sutartyje (kiosko ar paviljono, įrengiamo konkurso būdu, atveju) nurodytus reikalavimus, ir LILIS pranešimu informuoja asmenį apie pateikto prašymo patvirtinimą ir mokėjimo procedūras.

VII SKYRIUS

LEIDIMUI TEIKTI PASLAUGAS PRAMOGINIAIS ĮRENGINIAIS REIKALINGI DOKUMENTAI

34. Konkurso laimėtojas, norintis gauti Leidimą teikti paslaugas pramoginiais įrenginiais Skyriui pateikia prašymą, kuriame nurodoma: fizinio asmens vardas, pavardė, asmens kodas, adresas, telefono numeris, elektroninio pašto adresas paštas arba juridinio asmens pavadinimas, kodas, adresas, vadovo ir kontaktinio asmens vardas, pavardė, telefono numeriai, elektroninio pašto adresai; paslaugų teikimo vieta, paslaugų teikimo laikotarpis, plotas (kv. m), pramoginių įrenginių naudojimo viešojoje vietoje sutarties, sudarytos su Savivaldybės administracija (toliau – Sutartis), datą ir numerį. Su prašymu privaloma pateikti:

34.1. įsigaliojusį Veiklos civilinės atsakomybės draudimo polisą, galiojantį visą Leidimo laiką ir papildomai galiojantį tiek, kiek laiko reikalinga įrangos pašalinimui (draudimo polisas turi galioti visą pramoginių įrenginių buvimo vietoje laiką);

34.2. Sutarties kopiją, (jeigu reikia).

35. Konkurso laimėtojas, sumontavęs pramoginį įrenginį, pagal Variklinės pavaros pramoginių įrenginių priežiūros taisykles privalo gauti potencialiai pavojingų įrenginių techninės būklės tikrinimo akredituotos įstaigos eksperto išvadą, kad pramoginis įrenginys yra tinkamas naudoti ir saugus žmonių gyvybei, sveikatai, aplinkai, ir per 3 darbo dienas nuo tokios išvados gavimo dienos privalo ją pateikti Skyriui.

36. Skyrius patikrina, ar pateikti dokumentai ir informacija atitinka Aprašo ir Sutarties reikalavimus ir el. pranešimu per LILIS informuoja asmenį apie pateikto prašymo patvirtinimą.

VIII SKYRIUS

LEIDIMO IŠDAVIMAS, SUSTABDYMAS, PANAIKINIMAS IR ATSISAKYMAS IŠDUOTI LEIDIMĄ

37. Leidimas išduodamas vienai prekybos (paslaugų teikimo) vietai (išskyrus Leidimą prekiauti (teikti paslaugas) renginio metu, kai prekyba (paslaugų teikimas) renginio metu galima tik renginio teritorijos schemoje numatytose vietose).

38. Vienos paslaugų teikimo vietos plotas negali būti didesnis, nei nurodytas Vietų sąrašo priede (teritorijos schemoje), (išskyrus vietas, kuriose teikiamos kinkomojo transporto ir kitos mobiliosiomis priemonėmis teikiamos paslaugos, ir Konkurse laimėtas vietas):

38.1. vienai prekybos vietai, skirtai prekiauti iš (nuo) laikinųjų prekybos įrenginių, skiriama ne daugiau kaip 4 kv. m ploto;

38.2. vienai prekybos vietai nuo Savivaldybės įrengtų stalų (prekybos vietos nurodytos Vietų sąrašo 1 sąrašo prieduose – teritorijų schemose) skiriama ne daugiau kaip 1 bėginis metras;

38.3. Vienai prekybos (paslaugų teikimo) vietai iš prekybai pritaikyto automobilio ar priekabos, specializuotos prekybos (paslaugų teikimo) priemonės (vežimėlio ar kt.) skiriama ne daugiau kaip 12 kv. m užimamo ploto.

39. Leidimas teikti laisvalaikio pramogų paslaugas pramoginiais įrenginiais, kurie nurodyti Variklinės pavaros pramoginių įrenginių priežiūros taisyklėse: pasivažinėjimo atrakcionais, kurių nors vieno judesio pagreitis didesnis kaip 1 m/s2; pasivažinėjimo atrakcionais, darančiais du ir daugiau judesių apie skirtingas ašis, nepriklausomai, koks jų pagreitis; apžvalgos ratais, arba laisvalaikio pramogų pramoginiais įrenginiais (vandenlenčių, laipynių ir kitokių), kai paslaugoms teikti reikalingas didesnis nei 120 kv. m teritorijos plotas. Leidimas teikti pramoginių įrenginių paslaugas renginio metu išduodamas tik turint renginio organizatoriaus sutikimą.

40. Skyrius, gavęs prašymą išduoti Leidimą, patikrina, ar tinkamai ir pagal reikalavimus pateikta informacija ir dokumentai, nurodyti Apraše, ir nustatęs, kad pateikti ne visi dokumentai, kurių reikia Leidimui išduoti, arba prašymas ir (ar) kiti dokumentai, kurių reikia Leidimui išduoti, nevisiškai, neteisingai užpildyti arba juose pateikti neteisingi duomenys, ne vėliau kaip per 5 darbo dienas nuo dokumentų, kurių reikia Leidimui išduoti, gavimo dienos prašyme nurodytu būdu praneša apie tai Leidimo prašytojui ir nustato ne trumpesnį kaip 5 darbo dienų terminą trūkstamiems arba patikslintiems dokumentams pateikti. Leidimas išduodamas ne vėliau kaip per 5 darbo dienas nuo prašymo pateikimo dienos. Jeigu buvo pateikti ne visi (ne visai ir (ar) neteisingai užpildyti) dokumentai arba jie neatitinka dokumentams keliamų reikalavimų, arba pateikti neteisingi duomenys, terminas skaičiuojamas nuo visų arba papildytų (patikslintų) dokumentų ir vietinės rinkliavos gavimo.

41. Leidimas išduodamas tik gavus vietinės rinkliavos įmoką už Leidimo išdavimą. Vietinės rinkliavos įmoką Leidimo prašytojas privalo sumokėti per 48 valandas nuo LILIS pranešimo apie pateikto prašymo patvirtinimą. Apie išduotą Leidimą asmuo informuojamas elektroninėmis priemonėmis siunčiant pranešimą per LILIS. Tais atvejais, kai prašymas įteikiamas tiesiogiai ir nėra nurodomas el. pašto adresas, apie Leidimo išdavimą Aptarnavimo ir e. paslaugų poskyris asmenį informuoja kitomis priemonėmis – tiesiogiai Savivaldybės priimamajame arba telefonu.

42. Kai prašoma išduoti leidimus prekiauti (teikti paslaugas) komercinio renginio metu, komercinio renginio organizatoriui išduodamas vienas Leidimas su priedu visoms prašyme nurodytoms prekybos ar paslaugų teikimo vietoms (pagal pateiktą prekiausiančių ar teiksiančių paslaugas renginio metu sąrašą ir schemą).

43. Leidimas prekiauti (teikti paslaugas) nekomercinio renginio metu išduodamas kiekvienam Leidimo prašytojui tiesiogiai per LILIS.

44. Leidime nurodoma informacija ir pagrindiniai duomenys:

44.1. Leidimo pavadinimas (rūšis), numeris, išdavimo data;

44.2. pardavėjo (paslaugų teikėjo):

44.2.1. juridinio asmens – pavadinimas, įmonės kodas;

44.2.2. fizinio asmens – vardas, pavardė, asmens kodas, dokumento, pagrindžiančio veiklą, pavadinimas ir dokumento numeris, el. pašto adresas;

44.3. prekybos (paslaugų teikimo) vietos numeris, adresas (tik iš Vietų 1, 2, 3 sąraše) ir užimamas plotas (kv. m); renginių metu vietos numeris nurodomas pagal renginio teritorijos schemoje nurodytų vietų numeraciją);

44.4. prekių (paslaugų) rūšis (asortimentas);

44.5. galiojimo laikas (prekybos (paslaugų teikimo) laikotarpis);

44.6. Leidimą išdavusio Skyriaus atsakingo asmens pareigos, vardas, pavardė;

44.7. tik Leidime prekiauti (teikti paslaugas) renginių metu papildomai nurodoma (atitinkamai pagal informaciją ir duomenis, nurodytus Savivaldybės administracijos direktoriaus išduotame leidime organizuoti komercinį arba nekomercinį renginį):

44.7.1. renginio organizatorius:

44.7.1.1. juridinio asmens – pavadinimas (įmonės kodas);

44.7.1.2. fizinio asmens – vardas, pavardė, gyvenamosios vietos adresas;

44.7.2. renginio pavadinimas ir trukmė (laikas);

44.7.3. prekybos (paslaugų teikimo) renginio metu laikas.

441. Leidime gali būti nurodyta kita Leidimo turėtojui svarbi informacija ir pastabos (kai ekonominė veikla vykdoma pagal verslo liudijimą pastabose gali būti įrašas apie verslo liudijime nurodytą šeimos narį (vardas ir pavardė), kurį pageidaujama įrašyti į Leidimą).

45. Jeigu Leidimui išduoti reikalingus duomenis ir informaciją Savivaldybės administracija gali gauti iš Savivaldybės ar valstybės informacinių sistemų ir (ar) registrų, šių duomenų asmeniui pateikti nereikia.

46. Leidimą gavęs asmuo negali savo vardu įgalioti kitų asmenų verstis Leidime nurodyta veikla ar pagal sutartį perduoti jiems šios teisės.

47. Apie atsisakymą išduoti Leidimą asmeniui pranešama raštu per 20 darbo dienų nuo prašymo gavimo dienos. Jeigu yra priimamas sprendimas neišduoti Leidimo dėl Aprašo 48 punkte nurodytų aplinkybių, asmeniui ne vėliau kaip per 5 darbo dienas nuo tokio sprendimo priėmimo išsiunčiamas el. pranešimas per LILIS, arba pranešimas raštu, kuris siunčiamas paštu. Pranešime nurodomos Leidimo neišdavimo priežastys, motyvai ir apskundimo tvarka.

48. Leidimas neišduodamas:

48.1. nepateikus Apraše nurodytų dokumentų;

48.2. jeigu per 48 val. nuo prašymo patvirtinimo LILIS nesumokėta vietinė rinkliava už Leidimo išdavimą;

48.3. kai prašomo pagal Vietų sąrašą išduoti Leidimo galiojimo laikas sutampa su renginių (valstybinių švenčių, atmintinų datų paminėjimo ir kitų), organizuojamų viešosiose vietose, laiku, nurodytu Savivaldybės administracijos direktoriaus išduotame leidime organizuoti renginį);

48.4. nepraėjus vieniems metams nuo Leidimo galiojimo panaikinimo (išskyrus atvejus, kai panaikinti Leidimo galiojimą prašo Leidimo turėtojas);

48.5. jeigu vieta reikalinga miesto ir visuomenės poreikiams (naujų sklypų planavimui, masinių renginių organizavimui ir (ar) renginio organizatoriui yra išduotas Savivaldybės administracijos direktoriaus leidimas organizuoti renginį) ir piliečių nuosavybės teisių į išlikusį nekilnojamąjį turtą atkūrimui;

48.6. jeigu viešojoje teritorijoje, kurioje yra vykdoma veikla, įgyvendinami infrastruktūriniai projektai, atliekami remonto ar rekonstrukcijos darbai;

48.7. jei Savivaldybės administracijos struktūrinis padalinys pagal kompetenciją pateikia informaciją apie galiojančią administracinę nuobaudą už Taisyklių, Tvarkymo ir švaros taisyklių ar reklamos naudojimo reikalavimų ir draudimų nesilaikymą;

48.8. kitais teisės aktuose ir Apraše numatytais atvejais.

49. Leidimo galiojimas gali būti sustabdytas (rinkliava už sustabdytą laikotarpį negrąžinama), kai:

49.1. nustatomi Taisyklių pažeidimai iki pažeidimų pašalinamo, bet neilgiau nei 30 kalendorinių dienų nuo nustatytų pažeidimų užfiksavimo;

49.2. gauta informacija, kad Valstybinė maisto ir veterinarijos tarnyba (toliau – VMVT) sustabdė maisto tvarkymo subjekto patvirtinimo pažymėjimo galiojimą (sustabdomas atitinkamam VMVT nustatytam laikotarpiui).

50. Leidimo galiojimas panaikinamas, kai:

50.1. pateikiamas asmens prašymas panaikinti Leidimo galiojimą;

50.2. paaiškėja, kad Leidimui gauti buvo pateikti klaidingi duomenys;

50.3. Savivaldybės administracijos struktūrinis padalinys pagal kompetenciją pateikia informaciją apie:

50.3.1. asmens du ir daugiau kartų per kalendorinius metus pažeistas Taisykles ar Tvarkymo ir švaros taisykles (paskirta administracinė nuobauda dėl asmens veiklos);

50.3.2. du ir daugiau kartų per kalendorinius metus asmens faktinį naudojimąsi didesniu negu jam leista prekybos plotu, nustatyto prekių asortimento, nustatytos prekybos (paslaugų teikimo) vietos nesilaikymą;

50.4. vieta reikalinga miesto poreikiams (naujų sklypų planavimui, masinių renginių organizavimui, kai renginio organizatoriui yra išduotas Savivaldybės administracijos direktoriaus leidimas organizuoti renginį) ir piliečių nuosavybės teisių į išlikusį nekilnojamąjį turtą atkūrimui;

50.5. viešojoje teritorijoje įgyvendinami infrastruktūriniai projektai, atliekami remonto ar rekonstrukcijos darbai;

50.6. gauta informacija, kad VMVT panaikino maisto tvarkymo subjekto patvirtinimo pažymėjimo galiojimą;

50.7. dėl prekybos (paslaugų teikimo) veiklos yra gauta motyvuotų raštiškų prašymų (skundų) ir dėl to yra pažeidžiami trečiųjų asmenų teisėti lūkesčiai ar išaiškėja naujos neįvertintos aplinkybės, dėl kurių turėtų būti keičiamas Vietų sąrašas ar naikinamas prekybos (paslaugų) teikimo vietos projektas arba schema;

50.8. Konkurso laimėtojas neįrengia ir nepradeda eksploatuoti pramoginių įrenginių ilgiau kaip per l mėnesį nuo Leidimo išdavimo dienos;

50.9. pramoginiai įrenginiai eksploatuojami nesilaikant Variklinės pavaros pramoginių įrenginių priežiūros taisyklėse, Lietuvos Respublikos statybos įstatyme ir (ar) statybos techniniuose reglamentuose nustatytos tvarkos ir reikalavimų ir neturint galiojančios akredituotos įstaigos eksperto išvados, kad pramoginiai įrenginiai yra tinkami naudoti ir saugūs žmonių gyvybei, sveikatai ir aplinkai;

50.10. nustatoma (paaiškėja), kad pramoginiai įrenginiai eksploatuojami neužtikrinant priešgaisrinės saugos ir (ar) lankytojų gyvybės ir sveikatos apsaugos;

50.11. nustatoma (paaiškėja), kad pramoginiai įrenginiai įrengti ir (ar) naudojami (užimami) teritoriją) už apmokestinamos ir suteiktos naudoti pramoginiams įrenginiams eksploatuoti teritorijos ribos.

51. Leidimo galiojimas Apraše nurodytais pagrindais (išskyrus atvejais, nurodytais Aprašo 50.4, 50.5 papunkčiuose) sustabdomas arba panaikinamas per 5 darbo dienas Administracijos direktoriaus įsakymu. Apie Leidimo galiojimo panaikinimą, asmuo informuojamas ne vėliau kaip per 3 darbo dienas nuo įsakymo pasirašymo dienos, siunčiant registruotu laišku arba el. paštu (jeigu Leidimo turėtojas buvo nurodęs tokį) pranešimą, kuriame nurodomos Leidimo galiojimo panaikinimo priežastys ir apskundimo tvarka. Atvejais, nurodytais Aprašo 50.4, 50.5 papunkčiuose, asmuo įspėjamas prieš 20 darbo dienų, siunčiant rašytinį pranešimą el. paštu arba registruotu paštu (jei nebuvo nurodytas el. paštas), jame nurodant, kad šiam terminui pasibaigus Leidimo galiojimas bus panaikintas.

IX SKYRIUS

BAIGIAMOSIOS NUOSTATOS

52. Asmens duomenys, gauti Leidimo išdavimo ar jo panaikinimo metu, tvarkomi, vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo nuostatomis, Duomenų subjektų teisių įgyvendinimo Šiaulių miesto savivaldybės administracijoje taisyklėmis ir kitais teisės aktais, reglamentuojančiais asmens duomenų apsaugą ir saugumą.

53. Duomenys apie išduotus, sustabdytus, panaikintus Leidimus saugomi LILIS. Leidimui prilyginamas išrašas iš LIS (paskelbtas LIS (www.licencijavimas.lt).

54. Asmenys, pažeidę Aprašo reikalavimus, atsako Lietuvos Respublikos teisės aktų nustatyta tvarka. Valstybės tarnautojų ar darbuotojų, dirbančių pagal darbo sutartis, priimti sprendimai gali būti skundžiami teisės aktų nustatyta tvarka.

55. Tai, kas nereglamentuota Apraše, sprendžiama taip, kaip numatyta kituose Lietuvos Respublikos teisės aktuose, Šiaulių miesto savivaldybės tarybos sprendimuose ar Šiaulių miesto savivaldybės administracijos direktoriaus įsakymuose. Pasikeitus Aprašo reguliuojančių santykių teisiniam reglamentavimui, taikomos aukštesnių teisės aktų nuostatos.

56. Aprašas keičiamas, naikinamas ar stabdomas jo galiojimas Šiaulių miesto savivaldybės administracijos direktoriaus įsakymu.

_________________________________